b'\n_START_ARTICLE_\nVilniaus universiteto Pie\xc5\xa1imo ir tapybos katedra\n_START_PARAGRAPH_\nPie\xc5\xa1imo ir tapybos katedra - Vilniaus universiteto padalinys, veik\xc4\x99s 1797\xe2\x80\x931832 m._NEWLINE_\xc4\xaekurta 1797 m. 1803 m. \xe2\x80\x93 Skulpt\xc5\xabros katedra (u\xc5\xbedaryta 1826 m.), 1805 m. \xe2\x80\x93 Rai\xc5\xbeybos katedra (taip pat u\xc5\xbedaryta 1832 m.). Katedra (kartais vadinta mokykla) buvo pagrindin\xc4\x97 auk\xc5\xa1tosios mokyklos mokymo grandis. Savo strukt\xc5\xabra tai nauja, demokrati\xc5\xa1ka institucija. Katedrai vadovavo profesorius, renkamas vie\xc5\xa1u konkursu. Profesoriui d\xc4\x97styti pad\xc4\x97davo adjunktai._NEWLINE_Su Vilniaus universitetu yra susijusi ir Lietuvos profesionaliosios dail\xc4\x97s prad\xc5\xbeia. Stojantieji \xc4\xaf Dail\xc4\x97s katedras tur\xc4\x97jo atne\xc5\xa1ti savo pie\xc5\xa1inius, pagal kuriuos buvo nustatomi kandidato sugeb\xc4\x97jimai. Pasiruo\xc5\xa1ti stojimui buvo galima priva\xc4\x8diose dailinink\xc5\xb3 dirbtuv\xc4\x97se, gimnazijose, paviet\xc5\xb3 mokyklose. Studentai buvo skirtingo i\xc5\xa1silavinimo ir am\xc5\xbeiaus, did\xc5\xbeioji j\xc5\xb3 dalis \xe2\x80\x93 smulki\xc5\xb3 bajor\xc5\xb3 ir miestel\xc4\x97n\xc5\xb3 vaikai._NEWLINE_Katedr\xc5\xb3 pedagogin\xc4\x97s veiklos programoje buvo numatytas plataus profilio ugdymas. \xc4\xae program\xc4\x85 \xc4\xaf\xc4\x97jo ne tik tapybos, pie\xc5\xa1imo, kompozicijos, anatomijos pamokos, bet ir vokie\xc4\x8di\xc5\xb3 bei pranc\xc5\xabz\xc5\xb3 kalb\xc5\xb3 mokymas, dail\xc4\x97s istorijos ir teorijos paskaitos, taip pat visuotin\xc4\x97s istorijos, mitologijos, archeologijos, i\xc5\xa1kalbos ir poezijos studijos._NEWLINE_XIX a. pr. Vilnius tapo svarbiausiu dail\xc4\x97s centru buvusiose Abiej\xc5\xb3 Taut\xc5\xb3 Respublikos \xc5\xbeem\xc4\x97se. Akademin\xc4\x97 mokymo sistema, pirmos universiteto organizuotos parodos, dail\xc4\x97s kritikos atsiradimas \xe2\x80\x93 visa tai k\xc5\xabr\xc4\x97 s\xc4\x85lygas normaliai dail\xc4\x97s pl\xc4\x97totei.'